b'\n_START_ARTICLE_\nJeff Beck\n_START_SECTION_\nZa\xc4\x8diatky\n_START_PARAGRAPH_\nGeoffrey Arnold Beck sa narodil 24. j\xc3\xbana 1944 Arnoldovi Ethel Beckovcom vo Wallingtone v mestskom obvode Sutton na vonkaj\xc5\xa1om okraji Lond\xc3\xbdna. Geoffrey ako desa\xc5\xa5ro\xc4\x8dn\xc3\xbd spieval v kostolnom zbore. Nav\xc5\xa1tevoval suttonsk\xc3\xa9 gymn\xc3\xa1zium._NEWLINE_Beck hovor\xc3\xad, \xc5\xbee prv\xc3\xbdm hudobn\xc3\xadkom, ktor\xc3\xbd ho up\xc3\xbatal hrou na elektrick\xc3\xba gitaru bol Les Paul. Hovor\xc3\xad, \xc5\xbee ako \xc5\xa1es\xc5\xa5ro\xc4\x8dn\xc3\xbd po\xc4\x8dul elektrick\xc3\xba gitaru v r\xc3\xa1diu. Les Paul v \xc5\x88om hral skladbu \xe2\x80\x9eHow High the Moon\xe2\x80\x9c. Sp\xc3\xbdtal sa vtedy matky, \xc5\xbee \xe2\x80\x9e\xc4\x8do to bolo\xe2\x80\x9c. Potom ako mu odvetila, \xc5\xbee elektrick\xc3\xa1 gitara, on dodal, \xc5\xbee \xe2\x80\x9eto je nie\xc4\x8do pre neho\xe2\x80\x9c. Cliff Gallup, ktor\xc3\xbd bol s\xc3\xb3lov\xc3\xbdm gitaristom, hraj\xc3\xbacim s Genem Vincentom a skupinou Blue Caps bol tie\xc5\xbe medzi t\xc3\xbdmi, ktor\xc3\xad Becka ovplyvnili v jeho v za\xc4\x8diatkoch. Patrili k nim aj B.B. King a Steve Cropper.\n_START_SECTION_\n60. roky 20. storo\xc4\x8dia\n_START_PARAGRAPH_\nPotom ako ukon\xc4\x8dil \xc5\xa1kolu, nav\xc5\xa1tevoval umeleck\xc3\xba \xc5\xa1kolu Wimbledon College of Art. Kr\xc3\xa1tko bol zamestnan\xc3\xbd ako maliar a dekorat\xc3\xa9r, staral sa o golfov\xc3\xa9 ihrisko a privyr\xc3\xa1bal si aj ako autolak\xc3\xbdrnik. Na umeleckej \xc5\xa1kole Beck hr\xc3\xa1val v celom rade hudobn\xc3\xbdch skup\xc3\xadn. V roku 1962 to boli Screaming Lord Sutch and the Savages, ktor\xc3\xad pre vydavate\xc4\xbestvo Oriole Records nahrali singel \xe2\x80\x9eDracula\'s Daughter\xe2\x80\x9c/\xe2\x80\x9eCome Back Baby\xe2\x80\x9c. Screaming Lord Sutch and the Savages bola skupina, v ktorej, okrem Becka, za\xc4\x8d\xc3\xadnali men\xc3\xa1 ako Jimmy Page, Ritchie Blackmore, Noel Redding, Jon Lord, \xc4\x8di Ian Hunter. Nakr\xc3\xa1tko v roku 1963, Beck hral na s\xc3\xb3lov\xc3\xba gitaru aj s kapelou z Croydonu, The Rumbles. Hr\xc3\xa1vali piesne Geneho Vincenta a Buddy Hollyho. V roku 1963 ho niekdaj\xc5\xa1\xc3\xad hr\xc3\xa1\xc4\x8d na kl\xc3\xa1vesy a zakladate\xc4\xbe kapely The Rolling Stones, Ian Stewart, zasv\xc3\xa4til do \xc5\xbe\xc3\xa1nru R&B, Jeff Beck zalo\xc5\xbeil skupinu Nightshift, s ktoru hr\xc3\xa1val na Oxford Street na hudobnej sc\xc3\xa9ne 100 Club. S touto skupinou nahral pre Piccadilly Records singel \xe2\x80\x9eStormy Monday\xe2\x80\x9c/\xe2\x80\x9eThat\'s My Story\xe2\x80\x9c. V okt\xc3\xb3bri 1964 Beck od Nightshift odi\xc5\xa1iel a spojil sa s kapelou The Tridents, poch\xc3\xa1dzaj\xc3\xbacej z oblasti Chiswicku. The Tridents hr\xc3\xa1vali vo Walton Hop vo Waltone na Tem\xc5\xbei a ako sprievodn\xc3\xa1 skupina v programe Walton Hop talent show. T\xc3\xadto hudobn\xc3\xadci boli Beckovi sympatick\xc3\xad, lebo pod\xc4\xbea jeho vlastn\xc3\xbdch slov, podobne ako Jimmy Reed, hrali plnokrvn\xc3\xa9 R&B, no tento \xc5\xa1t\xc3\xbdl dob\xc3\xadjali energiou rocku.  V roku 1964 Beck p\xc3\xb4sobil aj ako \xc5\xa1t\xc3\xbadiov\xc3\xbd hudobn\xc3\xadk, ke\xc4\x8f pre skupinu z Boothstownu, Fitz and Startz, nahral pre vydavate\xc4\xbea Parlophone singel \xe2\x80\x9eI\'m Not Running Away\xe2\x80\x9c s B\xc2\xa0stranou \xe2\x80\x9eSo Sweet\xe2\x80\x9c.\n_START_SECTION_\n\xc5\xa0t\xc3\xbadiov\xc3\xa9 a s\xc3\xb3lov\xc3\xa9 aktivity\n_START_PARAGRAPH_\nPo nieko\xc4\xbek\xc3\xbdch mesiacoch, v auguste 1974, sa Beck dostavil do \xc5\xa1t\xc3\xbadia Underhill, kde ho kapela Upp prizvala medzi sprievodn\xc3\xbdch hr\xc3\xa1\xc4\x8dov do programu telev\xc3\xadzie Guitar Workshop. Beck bol producentom a ako \xc5\xa1t\xc3\xbadiov\xc3\xbd hudobn\xc3\xadk aj nahr\xc3\xa1val ich eponymn\xc3\xbd debutov\xc3\xbd album a, napriek tomu, \xc5\xbee nie je na obale uveden\xc3\xbd, spolupracoval aj na ich druhom projekte, This Way Upp._NEWLINE_V okt\xc3\xb3bri Jeff Beck za\xc4\x8dal nahr\xc3\xa1va\xc5\xa5 in\xc5\xa1trument\xc3\xa1lne \xc4\x8dasti v AIR Studios. Spolupracoval s n\xc3\xadm kl\xc3\xa1vesista Max Middleton, basgitarista Phil Chen a hr\xc3\xa1\xc4\x8d na bicie, Richard Bailey. Producentom a aran\xc5\xbe\xc3\xa9rom v\xc3\xbdroby bol George Martin. V\xc3\xbdsledkom ich pr\xc3\xa1ce je d\xc5\xbeez rockov\xc3\xbd projekt, ktor\xc3\xbd v marci 1975 vy\xc5\xa1iel pod n\xc3\xa1zvom Blow by Blow. V rebr\xc3\xad\xc4\x8dkoch tento album dosiahol \xc5\xa1tvrt\xc3\xba poz\xc3\xadciu a stal sa tak Beckov\xc3\xbdm komer\xc4\x8dne naj\xc3\xbaspe\xc5\xa1nej\xc5\xa1\xc3\xadm hudobn\xc3\xbdm nosi\xc4\x8dom._NEWLINE_V nasleduj\xc3\xbacom obdob\xc3\xad Jeff Beck zostavil koncertn\xc3\xba skupinu, s ktorou medzi apr\xc3\xadlom a\xc5\xbe m\xc3\xa1jom 1975 absolvoval americk\xc3\xa9 turn\xc3\xa9. Kr\xc3\xa1tko predt\xc3\xbdm e\xc5\xa1te raz nepl\xc3\xa1novane vyst\xc3\xbapil v The Newlands Tavern v Peckhame (Lond\xc3\xbdn). Na kl\xc3\xa1vesov\xc3\xa9 n\xc3\xa1stroje s n\xc3\xadm na\xc4\x8falej hral Max Middleton, na basgitaru Wilbur Bascomb a \xc5\xa1t\xc3\xbadiov\xc3\xbd hr\xc3\xa1\xc4\x8d na bicie n\xc3\xa1stroje, Bernard "Pretty" Purdie. Na turn\xc3\xa9 v\xc3\xa4\xc4\x8d\xc5\xa1inou vystupovali ako predskupina Mahavishnu Orchestra._NEWLINE_Po ukon\xc4\x8den\xc3\xad turn\xc3\xa9, na ktorom sa vystriedalo viacero \xc4\x8fal\xc5\xa1\xc3\xadch hudobn\xc3\xadkov, sa Jeff Beck vr\xc3\xa1til do \xc5\xa1t\xc3\xbadia, kde nahral album Wired (1976). Spolupracoval s n\xc3\xadm b\xc3\xbdval\xc3\xbd hr\xc3\xa1\xc4\x8d na bicie v Mahavishnu Orchestra, Narada Michael Walden a kl\xc3\xa1vesista, Jan Hammer. V\xc3\xbdsledkom bol album v \xc5\xa1t\xc3\xbdle jazz-rock fusion, \xc4\x8do bol hudobn\xc3\xbd \xc5\xbe\xc3\xa1ner zhodn\xc3\xbd s t\xc3\xbdm, \xc4\x8do produkovali jeho aktu\xc3\xa1lni \xc5\xa1t\xc3\xbadiov\xc3\xad spolupracovn\xc3\xadci. Pri prezent\xc3\xa1cii albumu si vypomohli kapelou Jan Hammer Group. S \xc5\x88ou hrali aj v m\xc3\xa1ji 1976 v Roundhouse ako predskupina Alvina Leeho. Po tomto koncerte nasledovalo sedem mesa\xc4\x8dn\xc3\xa9 svetov\xc3\xa9 turn\xc3\xa9, ktor\xc3\xa9ho v\xc3\xbdsledkom bol v roku 1977 koncertn\xc3\xbd album Jeff Beck with the Jan Hammer Group Live._NEWLINE_Do jesene 1977, kedy sa vr\xc3\xa1til do Spojen\xc3\xa9ho kr\xc3\xa1\xc4\xbeovstva, \xc5\xbeil Beck v da\xc5\x88ovom exile a b\xc3\xbdval v Spojen\xc3\xbdch \xc5\xa1t\xc3\xa1toch. Na jar 1978 sa za\xc4\x8dal s basgitaristom, Stanleyom Clarkom (ex-Return to Forever) a hr\xc3\xa1\xc4\x8dom na bicie n\xc3\xa1stroje, Gerrym Brownom, pripravova\xc5\xa5 na Knebworth Festival. \xc3\x9a\xc4\x8das\xc5\xa5 na festivale po Brownovom odchode museli nakoniec zru\xc5\xa1i\xc5\xa5. V novembri odcestovali na trojt\xc3\xbd\xc5\xbed\xc5\x88ov\xc3\xa9 koncertn\xc3\xa9 turn\xc3\xa9 po Japonsku. Spolu s Clarkom a Beckom na \xc5\x88om e\xc5\xa1te hral aj Tony Hymas (kl\xc3\xa1vesy) a Simon Phillips na bicie. Kr\xc3\xa1tko po skon\xc4\x8den\xc3\xad turn\xc3\xa9 za\xc4\x8dal Beck pracova\xc5\xa5 v \xc5\xa1t\xc3\xbadi\xc3\xa1ch Ramport, ktor\xc3\xa9 patrili skupine The Who. Po sporadick\xc3\xbdch stretnutiach po\xc4\x8das cel\xc3\xa9ho roku 1979 vydal Jeff Beck v j\xc3\xbani 1980 album There & Back. Tri skladby pre tento hudobn\xc3\xbd nosi\xc4\x8d zlo\xc5\xbeil a spolu s Beckom nahral Jan Hammer, p\xc3\xa4\xc5\xa5 ich nap\xc3\xadsal Hymas. Stanleya Clarka pri basovej gitare pri nahr\xc3\xa1van\xc3\xad a nasledovnom turn\xc3\xa9, s ktor\xc3\xbdm pre\xc5\xa1li USA, Japonsko a krajiny Spojen\xc3\xa9ho kr\xc3\xa1\xc4\xbeovstva, nahradil Mo Foster.\n_START_SECTION_\n80. roky 20. storo\xc4\x8dia\n_START_PARAGRAPH_\nRok 1981 bol poznamenan\xc3\xbd historick\xc3\xbdm stretnut\xc3\xadm Jeffa Becka s jeho predchodcom v skupine The Yardbirds, Ericom Claptonom. Bolo to na p\xc3\xb3di\xc3\xa1ch benefi\xc4\x8dn\xc3\xbdch b\xc3\xa1lov, The Secret Policeman\'s Other Ball, ktor\xc3\xa9 usporiadala organiz\xc3\xa1cia Amnesty International. Hrali spolu piese\xc5\x88 \xe2\x80\x9eCrossroads\xe2\x80\x9c, \xe2\x80\x9eFurther on up the Road\xe2\x80\x9c a v Beckovom aran\xc5\xbem\xc3\xa1ne upraven\xc3\xba Wonderovu skladbu \xe2\x80\x9eCause We\'ve Ended As Lovers\xe2\x80\x9c. Beck sa spolu s Claptonom, Stingom, Philom Collinsom, Donovanom a Bobom Geldofom taktie\xc5\xbe z\xc3\xba\xc4\x8dastnil z\xc3\xa1vere\xc4\x8dn\xc3\xa9ho fin\xc3\xa1le all-stars, pri interpret\xc3\xa1cii skladby \xe2\x80\x9eI Shall Be Released\xe2\x80\x9c. Beckova pr\xc3\xadtomnos\xc5\xa5 je vidite\xc4\xben\xc3\xa1, po\xc4\x8dute\xc4\xben\xc3\xa1 aj na v\xc3\xbdslednom albume, ako aj filme, ktor\xc3\xbd sl\xc3\xa1vil svoje \xc3\xbaspechy v roku 1982. Na \xc4\x8fal\xc5\xa1ej charitat\xc3\xadvnej akcii pre postihnut\xc3\xbdch skler\xc3\xb3zou multiplex sa v roku 1983 spolu stretli Beck, Eric Clapton a Jimmy Page a zahrali skladby \xe2\x80\x9eTulsa Time\xe2\x80\x9c a \xe2\x80\x9eLayla\xe2\x80\x9c._NEWLINE_V roku 1985 Beck vydal album Flash. Podie\xc4\xbealo sa na \xc5\x88om viacero hudobn\xc3\xadkov, napr\xc3\xadklad jeho b\xc3\xbdval\xc3\xbd spoluhr\xc3\xa1\xc4\x8d Rod Stewart, vo verzii piesne \xe2\x80\x9ePeople Get Ready\xe2\x80\x9c od Curtisa Mayfielda. V roku 1992 mal Beck uv\xc3\xa1dzaciu re\xc4\x8d pritom, ako bol Rod Stewart prizvan\xc3\xbd do Rock and Roll Hall of Fame. Uviedol ho slovami: \xe2\x80\x9eM\xc3\xa1me spolu vz\xc5\xa5ah l\xc3\xa1sky a nen\xc3\xa1visti- on ma m\xc3\xa1 r\xc3\xa1d a ja ho nen\xc3\xa1vid\xc3\xadm.\xe2\x80\x9c_NEWLINE_V tejto dek\xc3\xa1de sa Beck prezentoval aj s in\xc3\xbdmi umelcami. Bolo to napr\xc3\xadklad aj vo filme Dvoji\xc4\x8dky (1988, r. Ivan Reitman, h. Arnold Schwarzenegger a Danny DeVito), v ktorom hr\xc3\xa1 na gitaru so spev\xc3\xa1\xc4\x8dkou Nicolettou Larsonou._NEWLINE_Po \xc5\xa1tvorro\xc4\x8dnej prest\xc3\xa1vke sa Jeff Beck v roku 1989 vr\xc3\xa1til k in\xc5\xa1trument\xc3\xa1lnej hudbe albumom Jeff Beck\'s Guitar Shop. Bol to jeho prv\xc3\xbd album, ktor\xc3\xbd nahral ako gitarista, ktor\xc3\xbd prestal pou\xc5\xbe\xc3\xadva\xc5\xa5 brnkadlo a za\xc4\x8dal hra\xc5\xa5 prstovou technikou. V 80. rokoch to bol iba jeho tret\xc3\xad album. Nahr\xc3\xa1vanie obmedzil preto, lebo mal hlukom sp\xc3\xb4soben\xc3\xbd u\xc5\xa1n\xc3\xbd \xc5\xa1elest.\n_START_SECTION_\n90. roky 20. storo\xc4\x8dia\n_START_PARAGRAPH_\nV 90. rokoch mal u\xc5\xbe Jeff Beck viac hudobn\xc3\xbdch aktiv\xc3\xadt. Podie\xc4\xbeal sa ako s\xc3\xb3lov\xc3\xbd gitarista na nahr\xc3\xa1van\xc3\xad konceptu\xc3\xa1lneho albumu Amused to Death, ktor\xc3\xbd v roku 1992 vydal Roger Waters a v roku 1993 vy\xc5\xa1iel album The Red Shoes, ktor\xc3\xbd s jeho prispen\xc3\xadm nahrala Kate Bush._NEWLINE_Pre austr\xc3\xa1lsku minis\xc3\xa9riu v roku 1992 Jeff Beck nahral soundtrack Frankie\'s House, ale podie\xc4\xbeal sa aj na projekte Crazy Legs, ktor\xc3\xbd bol poctou rockabilly a form\xc3\xa1cii z 50. rokov, Gene Vincent and the Blue Caps, s ich vplyvn\xc3\xbdm gitaristom, Cliffom Gallupom._NEWLINE_Jeff Beck sa pripravoval v roku 1992 s Guns N\' Roses na ich koncert v Par\xc3\xad\xc5\xbei, no nakoniec sa ho po probl\xc3\xa9moch so sluchom, po ktor\xc3\xbdch zostal do\xc4\x8dasne hluch\xc3\xbd, nez\xc3\xba\xc4\x8dastnil. V roku 1992 sa Jeff Beck t\xc3\xba\xc4\x8dastnil uvedenia skupiny The Yardbirds do Rokenrolovej siene sl\xc3\xa1vy._NEWLINE_V roku 1993 sa Beck stal s\xc3\xba\xc4\x8das\xc5\xa5ou Rodgersovej Bad Company pri nahr\xc3\xa1van\xc3\xad projektu Muddy Water Blues: A Tribute to Muddy Waters. Vlastn\xc3\xbd album Jeff Beck nevydal a\xc5\xbe do roku 1999, kedy mu vy\xc5\xa1iel nosi\xc4\x8d s elektronickou hudbou, ktor\xc3\xbd nazval Who Else!. Je to prv\xc3\xbd projekt, na ktorom spolupracoval s hudobn\xc3\xad\xc4\x8dkou, bola \xc5\x88ou gitaristka Jennifer Battenov\xc3\xa1. Bola spoluautorkou, nahr\xc3\xa1vala s n\xc3\xadm a hrala s Beckom aj na koncertoch. Tento album je v\xc3\xbdznamn\xc3\xbd aj t\xc3\xbdm, \xc5\xbee sa po prv\xc3\xbdkr\xc3\xa1t od \xc4\x8dasov, ke\xc4\x8f \xc3\xba\xc4\x8dinkoval s Yardbirds, jeho nahr\xc3\xa1vania a aj koncertov z\xc3\xba\xc4\x8dastnil okrem Becka aj in\xc3\xbd s\xc3\xb3lov\xc3\xbd gitarista. S Battenovou spolupracoval nesk\xc3\xb4r v roku 2001 na projekte, \xc4\x8fal\xc5\xa1om \xc5\xa1t\xc3\xbadiovom albume You Had It Coming.\n_START_SECTION_\nPo roku 2000\n_START_PARAGRAPH_\nVo febru\xc3\xa1ri 2002, prevzal Jeff Beck svoju tretiu cenu Grammy. Bolo to za najlep\xc5\xa1iu in\xc5\xa1trument\xc3\xa1lnu rockov\xc3\xba nahr\xc3\xa1vku a dostal ju za skladbu \xe2\x80\x9eDirty Mind\xe2\x80\x9c, ktor\xc3\xa1 vy\xc5\xa1la rok predt\xc3\xbdm, vo febru\xc3\xa1ri 2001, na albume You Had It Coming._NEWLINE_\xc5\xa0tvrt\xc3\xba cenu Grammy z\xc3\xadskal Beck za skladbu \xe2\x80\x9ePlan B\xe2\x80\x9c, z albumu Jeff (2003). Tieto \xc3\xbaspechy ho utvrdili v tom, \xc5\xbee spravil dobre, \xc5\xbee zmenil svoju techniku hrania na elektrick\xc3\xba gitaru tak, \xc5\xbee prestal pou\xc5\xbe\xc3\xadva\xc5\xa5 brnkadlo. V lete 2003 Jeff Beck otv\xc3\xa1ral koncert B.B. Kinga a v roku 2004 sa z\xc3\xba\xc4\x8dastnil na Claptonovej akcii Crossroads Guitar Festival. V roku 2004 bol \xc5\xa1t\xc3\xbadiov\xc3\xbdm hudobn\xc3\xadkom pri v\xc3\xbdrobe nahr\xc3\xa1vky \xe2\x80\x9e54-46 Was My Number\xe2\x80\x9c, ktor\xc3\xa1 vy\xc5\xa1la na albume True Love od skupiny Toots and the Maytals. Tento album dostal v \xc5\xbe\xc3\xa1nri reggae cenu Grammy._NEWLINE_V roku 2007 Beck na charitat\xc3\xadvnej akcii Idol Gives Back (s\xc3\xba\xc4\x8das\xc5\xa5 American Idol), spolu s Kelly Clarksonovou zahral piese\xc5\x88 \xe2\x80\x9eUp to the Mountain\xe2\x80\x9c (origin\xc3\xa1l od Patty Griffinovej). Nahr\xc3\xa1vka tohto vyst\xc3\xbapenia bola ihne\xc4\x8f uvo\xc4\xbenen\xc3\xa1 k predaju. V tom istom roku Beck znovu vyst\xc3\xbapil na \xc4\x8fal\xc5\xa1om ro\xc4\x8dn\xc3\xadku akcie Crossroads Guitar Festival. Spolu s n\xc3\xadm \xc3\xba\xc4\x8dinkoval Vinnie Colaiuta, Jason Rebello a, vtedy 21-ro\xc4\x8dn\xc3\xa1 bagitaristka Tal Wilkenfeldov\xc3\xa1._NEWLINE_Za\xc4\x8diatkom roku 2009 Beck ozn\xc3\xa1mil svetov\xc3\xa9 turn\xc3\xa9, na ktorom ho mali sprev\xc3\xa1dza\xc5\xa5 t\xc3\xad ist\xc3\xad hudobn\xc3\xadci, ktor\xc3\xad s n\xc3\xadm hrali dva roky predt\xc3\xbdm. V \xc5\xa1t\xc3\xbadiu spolupracoval pri v\xc3\xbdrobe nahr\xc3\xa1vky \xe2\x80\x9eBlack Cloud\xe2\x80\x9c, ktor\xc3\xba Morrissey vtedy pridal na svoj aktu\xc3\xa1lny album Years of Refusal. V tom istom roku sa stal Beckov\xc3\xbdm mana\xc5\xbe\xc3\xa9rom Harvey Goldsmith._NEWLINE_D\xc5\x88a 4. apr\xc3\xadla 2009 bol Jeff Beck ako samostatn\xc3\xa1 osobnos\xc5\xa5 uveden\xc3\xbd do Rokenrolovej siene sl\xc3\xa1vy. Ocenenie prezentoval Jimmy Page. Potom Beck, Page, Ronnie Wood, Joe Perry, Flea a \xc4\x8dlenovia kapely Metallica: James Hetfield, Robert Trujillo, Lars Ulrich, Kirk Hammett, Jason Newsted spolu zahrali piese\xc5\x88 \xe2\x80\x9eTrain Kept A-Rollin\'\xe2\x80\x9c._NEWLINE_D\xc5\x88a 4. j\xc3\xbala 2009 sa na koncertnom p\xc3\xb3diu Albert Hall stretli Jeff Beck a David Gilmour. Zahrali si spolo\xc4\x8dn\xc3\xa9 s\xc3\xb3la v skladbe \xe2\x80\x9eJerusalem\xe2\x80\x9c a \xc5\xa1ou ukon\xc4\x8dili pies\xc5\x88ou \xe2\x80\x9eHi Ho Silver Lining\xe2\x80\x9c.\n_START_SECTION_\nOd roku 2010\n_START_PARAGRAPH_\nV apr\xc3\xadli 2010 vy\xc5\xa1iel Beckov album Emotion & Commotion. Je na \xc5\x88om zmes origin\xc3\xa1lnych skladieb, ale aj coververzi\xc3\xad piesn\xc3\xad ako \xe2\x80\x9eOver the Rainbow\xe2\x80\x9c a \xe2\x80\x9eNessun Dorma\xe2\x80\x9c. Ako hostia pri nahr\xc3\xa1van\xc3\xad tohto projektu spievali aj Joss Stone a Imelda Mayov\xc3\xa1. Cenu Grammy v roku 2011 z\xc3\xadskali dve nahr\xc3\xa1vky z tohto albumu: \xe2\x80\x9eNessun Dorma\xe2\x80\x9c (najlep\xc5\xa1ia popov\xc3\xa1 in\xc5\xa1trument\xc3\xa1lna nahr\xc3\xa1vka) a \xe2\x80\x9eHammerhead\xe2\x80\x9c (najlpe\xc5\xa1ia rockov\xc3\xa1 in\xc5\xa1trument\xc3\xa1lna nahr\xc3\xa1vka). V roku 2010 Herbie Hancock organizoval nahr\xc3\xa1vanie albumu The Imagine Project. Tento projekt z\xc3\xadskal v roku 2011 cenu Grammy za najlep\xc5\xa1iu vok\xc3\xa1lnu popov\xc3\xba spolo\xc4\x8dn\xc3\xba nahr\xc3\xa1vku. Na nahr\xc3\xa1van\xc3\xad coveverzie Lenonovej skladby \xe2\x80\x9eImagine\xe2\x80\x9c \xc3\xba\xc4\x8dinkoval Jeff Beck, ale na albume spolupracovali aj Seal, P!nk, India.Arie, Konono N\xc2\xb01, Oumou Sangare a \xc4\x8fal\xc5\xa1\xc3\xad. V roku 2010 bol Jeff Beck na koncertnom turn\xc3\xa9. Hrali s n\xc3\xadm na \xc5\x88om Narada Michael Walden (v\xc3\xad\xc5\xa5az Grammy, bicie n\xc3\xa1stroje), Rhonda Smithov\xc3\xa1 (basov\xc3\xa1 gitara) a Jason Rebello (kl\xc3\xa1vesy)._NEWLINE_V roku 2011 Beck obdr\xc5\xbeal od britsk\xc3\xbdch univerz\xc3\xadt dve honor\xc3\xa1rne pocty: d\xc5\x88a 18. j\xc3\xbala od University of the Arts London za \xe2\x80\x9ejeho v\xc3\xbdnimo\xc4\x8dn\xc3\xbd pr\xc3\xadnos na poli hudby\xe2\x80\x9c, a d\xc5\x88a 21. j\xc3\xbala 2011 z\xc3\xadskal honor\xc3\xa1rny doktor\xc3\xa1t univerzity v Sussexe za v\xc3\xbdnimo\xc4\x8dn\xc3\xba hudobn\xc3\xba kari\xc3\xa9ru a poctu za spolupr\xc3\xa1cu medzi univerzitou a In\xc5\xa1tit\xc3\xbatom modernej hudby v Brightone (BIMM).\n_START_SECTION_\n\xc5\xa0t\xc3\xbdl a vplyv\n_START_PARAGRAPH_\nJeff Beck je hudobn\xc3\xadk, ktor\xc3\xbd je na piatej prie\xc4\x8dke zoznamu \xe2\x80\x9eStovky najlep\xc5\xa1\xc3\xadch gitaristov\xe2\x80\x9c, ktor\xc3\xbd v roku 2013 zverejnil \xc4\x8dasopis Rolling Stone. Ako svoje vzory cituje men\xc3\xa1 ako Les Paul, tvorbu The Shadows, Cliffa Gallupa, Ravi Shankara, Roya Buchanana, ale aj Cheta Atkinsa, Djanga Reinhardta, Steva Croppera a Lonnieho Macka. O hudobn\xc3\xadkovi Johnovi McLaughlinovi Jef Beck s re\xc5\xa1pektom hovor\xc3\xad, \xc5\xbee \xe2\x80\x9ezmenil uhly poh\xc4\xbeadu na gitarov\xc3\xba hudbu a predstavil tis\xc3\xadcom \xc4\xbeud\xc3\xad world music, ke\xc4\x8f spojil indick\xc3\xba hudbu s d\xc5\xbeezom a klasickou hudbou. Pod\xc4\xbea neho je najlep\xc5\xa1\xc3\xadm gitaristom, s ak\xc3\xbdm sa v \xc5\xbeivote stretol\xe2\x80\x9c._NEWLINE_Aj ke\xc4\x8f Beck nie je vysloven\xc3\xbdm pionierom v experimentovan\xc3\xad s deform\xc3\xa1ciou zvuku elektrickej gitary, nesporne patr\xc3\xad k t\xc3\xbdm ktor\xc3\xad vyzdvihli d\xc3\xb4le\xc5\xbeitos\xc5\xa5 tohto n\xc3\xa1stroja v rockovej hudbe. Sp\xc3\xb4sob ak\xc3\xbdm Jeff nar\xc3\xa1bal s gitarou v nahr\xc3\xa1vkach kapely The Yardbirds a na albume Truth, ktor\xc3\xbd vydal s Jeff Beck Group v roku 1968 s\xc3\xba z\xc3\xa1rodkami, ktor\xc3\xa9 ovplyvnili heavy metal, \xc5\xbe\xc3\xa1nru, ktor\xc3\xbd naberal svoje obr\xc3\xa1tky v 70. rokoch 20. storo\xc4\x8dia.'